ओटले से शुरू किया था बिजनेस, आज टर्नओवर करोड़ों में
Madhya Pradesh Zayka Special Story - आज हम जायका में इंदौर के फेमस विजय चाट हाउस के आलू-खोपरा पेटिस के बारे में बताएंगे। यह इंदौरियों को पता है कि 54 सालों से एक जैसा स्वाद दे रहे गुजरात के ठाकर परिवार ने पेटिस की शुरुआत बटला मसाला से की थी
आज हम जायका में इंदौर के फेमस विजय चाट हाउस के आलू-खोपरा पेटिस के बारे में बताएंगे। यह इंदौरियों को पता है कि 54 सालों से एक जैसा स्वाद दे रहे गुजरात के ठाकर परिवार ने पेटिस की शुरुआत बटला मसाला से की थी। यानी वे पेटिस में खोपरा-ड्रायफ्रूट की जगह मटर का बना मसाला डालते थे। इसे जनता पेटिस नाम दिया था, लेकिन इंदौरियों ने मटर की जगह खोपरा पेटिस को ज्यादा पसंद किया।
विजय चाट हाउस छप्पन दुकान के संचालक जतिन ठाकर बताते हैं कि आज भी हमारे पास पुराने लोग आते हैं और जनता पेटिस मांगते हैं। हमें उनके लिए बनाना ही पड़ता है। दादाजी के समय से शुरू की गई ये परंपरा हम बंद नहीं कर सकते। अब जब भी आप इंदौर के छप्पन या सराफा में विजय चाट हाउस जाएं, एक बार आलू-खोपरा पेटिस के साथ जनता पेटिस भी जरूर खाएं। यहां उस स्वाद की बात करेंगे जो लोगों की जुबान पर ऐसा चढ़ा है कि 56 जाओ चाहे सराफा, इसे खाए बिना लौटा नहीं जा सकता।
घर पर पेटिस बनाने की विधि पर क्या बोले जतिन
जतिन ठाकर से दैनिक भास्कर ने पूछा आप जैसा पेटिस इंदौर में कोई और क्यों नहीं बना पाता? सवाल के जवाब में जतिन ने बताया खोपरा पेटिस बनाने की विधि बड़ी आसान है। सबसे पहले आलुओं को छीलकर उसे उबालते हैं। आलू उबलने के बाद ठंडा कर उसे मेश कर लीजिए। इसमें तेल और नमक डालना पड़ता है, ताकि उसमें लोच आ जाए। फिर गोले बनाने के लिए हाथों में थोड़ा सा तेल लेकर उसमें स्टफिंग भर ले। यह स्टफिंग खोपरे की होती है। इसके बाद तैयार गोले को गर्म तेल में तलने के लिए डाल दिया जाता है।
दादा की टीम के लोग आज भी, देते हैं ट्रेनिंग 
जतिन बताते हैं कि हमारे दादा के वक्त के कारीगरों की टीम के 15 से 16 लोग आज भी हमारी दुकानों पर काम करते हैं। दादाजी के वक्त लक्ष्मण सिंह जी आज भी छप्पन दुकान पर काम करते हैं। जतिन बताते हैं कि हमने उनसे ही दुकान पर काम करना सीखा है, यहां तक कि पेटिस बनाना भी उन्होंने ने ही सिखाया है। हमारी आने वाली जनरेशन को भी वही ट्रेंड कर रहे हैं, जैसे कजिन भाइयों के बच्चों को मैं ट्रेनिंग देता हूं, जबकि मेरे बच्चों को कजिन भाई ट्रेनिंग देते हैं।
सेलिब्रिटी भी आ चुके हैं दुकान पर 
छप्पन दुकान पर कई राजनेताओं से लेकर बॉलीवुड के कलाकार आ चुके हैं। राजनेताओं की बात करें तो इसमें हाल ही में विदेश मंत्री एस जयशंकर आए थे। बिना किसी सिक्योरिटी के वे यहां पहुंचे और दुकान के अंदर ही उन्होंने खोपरा पेटिस के जायके का लुत्फ उठाया था। इसके अलावा यहां अक्षय कुमार, कार्तिक आर्यन भी आ चुके हैं। दुकान पर खोपरा पेटिस के अलावा मटर की कचोरी, दाल की कचोरी, समोसा, सूरती खमण, फ्राई खमण और खमणी भी मिलता है।
तो आइए सबसे पहले जानते हैं इंदौर में इस जायके के शुरू होने की कहानी…
साल 1969। सूरत के रहने वाले ठाकर परिवार के दयाशंकर ठाकर (दास भाई अब स्वर्गीय), अपने तीन बेटों निरंजन, विजय और कीर्ति के साथ इंदौर आए। उस वक्त इंदौर कपड़ा मिलों को लिए जाना जाता था। चार पाली में यहां काम होता था। इसी को देखते हुए दयाशंकर ठाकर ने इंदौर में विजय चाट हाउस की शुरुआत की।
दयाशंकर ने सराफा में ओटले पर पेटिस बेचना शुरू किया। ठंड का वक्त था तो पहले उन्होंने जनता पेटिस (बटले का पेटिस) बनाया। इसके बाद उन्होंने खोपरा पेटिस की शुरुआत की। धीरे-धीरे उनका बिजनेस बढ़ने लगा और लोगों को खोपरा पेटिस का स्वाद पसंद आने लगा। खोपरा पेटिस की डिमांड बढ़ने पर उन्होंने जनता पेटिस बनाना बंद कर दिया। बिजनेस की ग्रोथ होने पर 1970-71 में उन्होंने नागौरी शिकंजी के सामने सराफा में 220 रुपए प्रति माह किराए पर दुकान ली। कई सालों तक उन्होंने किराए की दुकान चलाई। 1980 में उन्होंने सराफा कॉर्नर और फिर दो साल बाद 1982 में सराफा में दुकान ले ली। अब दोनों दुकानें चार भाई मिलकर संभालते हैं। जतिन और मृदुल 56 दुकान और सराफा वाली दुकान कश्यप और सागर ठाकर मिलकर संभालते हैं। दोनों ही दुकानों पर 35 से 40 वर्कर काम करते हैं।
सराफा बाजार में आज जहां विजय चाट हाउस की दुकान है वह उन्होंने 1980-81 में खरीदी थी। उस वक्त दुकान की कीमत करीब साढ़े तीन-चार लाख रुपए थी। तब से ये दुकान वहीं पर संचालित हो रही है। इसके बाद 1982 में छप्पन दुकान पर विजय चाट हाउस की दूसरी ब्रांच की शुरुआत हुई, हालांकि ये दुकान लीज पर है। अगर दोनों दुकानों के टर्नओवर की बात करें तो उनका साल का साढ़े पांच से छह करोड़ का टर्नओवर है।
1969 से अब तक दो सौ गुना हो गई कीमत, सीक्रेट मसाला किसी को नहीं पता 
जतिन कहते हैं दादाजी ने जब दुकान खोली थी, तब पेटिस की कीमत 10 पैसे थे। जो 54 साल में दो सौ गुना बढ़कर 20 रुपए हो गई है। पेटिस के अंदर स्टफिंग किए जाने वाले खोपरा, काजू, किशमिश और चंद सीक्रेट मसालों का उपयोग किया जाता है। ये सीक्रेट किसी को बताते नहीं। केवल वही जानते हैं जो पूरा मसाला तैयार करते हैं।